Chyum Mungga Daw (1) - (Pru mat wa ai laika 17: 3-7)
Ya hti na gaw, Pru mat wa ai Laika hta na rai nga ai.
Israela a shawa hpung ting, Egutu mung de nna pru mat wa ai hpang, Re-hpi-dim e but nga ma ai; dai kaw e amyu masha ni hpang gara nna, Mawshe hpe aput let tsun mu ai gaw, Anhte hte anhte a kashu kasha ni mung, anhte a yam nga ni mung, hpang gara ai hte si na matu, Egutu mung de na anhte hpe woi wa a ni? ngu mu ai.
Shaloi Mawshe gaw Madu hpe hpyi nem let, Ndai amyu hpe ngai kaning di woi awn lu na rai ta? Ngai hpe nlung hte kabai sat kau na maw nga ma ai, ngu wu ai. Dai rai nna Madu gaw Mawshe hpe, Israela a agyi salang nkau mi hpe woi nna, dai amyu masha ni a shawng e sa wa su; dai hka-nu hpe gayet ai dawhkrawng lang let sa wa su. Horeb bum na lunghkrung ntsa hta ngai na a man e tsap nga na ring ngai. Dai nlung hpe nang gayet na wu ai rai nna, amyu masha ni lu na matu, dai hta na hka lwi pru na ra ai, ngu nna Madu tsun wu ai.
Mawshe mung Israela a agyi salang ni a man e shing di galaw wu ai. Dai shara kaw re, Israela amyu masha ni gaw, Madu anhte hte rau nga nga ai kun, nnga nga ai kun, nga nna Madu hpe chyam dinglik yu ai majaw mung, Mawshe hpe aput nna ndang kalang hkat ai lam a majaw mung, shara dai hpe Massah hte Meribu ngu ai amying lahkawng hte shamying ya mu ai.
Ya hti ai gaw, Karai Kasang a Mungga rai nga ai.
Chyum Mungga Daw (2) - (Tomiti 1: 8-10)
Ya hti na gaw, Roma masha ni hpang de San Pawlu shagun dat ai Laika hta na rai nga ai.
Hpunau ni e, anhte a Madu Yesu Hkristu a marang e, kam sham ai hte ding hpring wa lu saga ai majaw, Karai Kasang hte hku hkau nga ga ai. Yesu Madu a marang e, anhte kam sham ai hte chyeju ningsang a prat hta shang lu saga ai; shing rai, Karai Kasang a hpung shingkang hpe myit mada nga ga ai majaw, nachying kabu sharawng awng nga ga ai.
Dai myit mada ai gaw kaman lila nrai nga ai; kaning rai nme nga yang, anhte hpe jaw ya sai Chyoi Pra ai Wenyi gaw, Karai Kasang a tsawra ai myit, anhte a masin salum hta e ru bang yang mani ai. Anhte hpa nbyin lu ai shaloi, Karai Kasang lajang da ai aten hta, Hkristu gaw shut hpyit ai masha ni a matu si hkam sai.
Kaja wa, ding hpring ai masha a matu si hkam na, ai nkam nga ga ai; mai kaja ai masha a matu chyawm gaw, si hkam gwi na masha langai ngai nga nhten; rai timung, anhte mara kap nga ninglen, Hkristu anhte a matu si hkam ya ai gaw, Karai Kasang anhte hpe tsawra nga ai lam a sak se rai nga ai.
Ya hti ai gaw, Karai Kasang a Mungga rai nga ai.
Kabu Gara Shiga - (Yawhan 4: 5-15, 19-26, 39, 40-42)
Ya hti na gaw, Yawhan a Laika hta na Kabu Gara Shiga rai nga ai.
Yesu gaw, Yaku e shi a kasha Yosep hpe jaw ai ga dachyawk makau na, Suhka ngu ai, Samari mung na mare langai mi de du wa ai; dai yang e, Yaku a hka htung nga nga ai. Yesu gaw lam hkawm ba ai majaw, hka htung makau e dung nga ai. Dai aten gaw shani ka-ang, ahkying shing lahkawng daram rai nga ai.
Shaloi Samari numsha langai mi hka ja na pru sa ai. Yesu gaw, Ngai hpe hka jaw lu e, ngu nna shi hpe hpyi ai: shi a sape ni chyawm gaw shahpa mari na matu mare de sa mat ma ai. Dai Samari num sha gaw, Nang Yuda masha rai nga ndai; ngai Samari numsha hpe hpa majaw lu na hka hpyi nta? ngu nna shi hpe tsun wu ai, kaning rai nme nga yang, Yuda hte Samari masha ni shada da nhku nhkau nga ma ai. Shaloi Yesu gaw, Karai Kasang a kumhpa hte, ngai hpe hka jaw lu e, nga nna nang kaw hpyi ai wa, kadai re ai hpe nang chye taw gaw, nang shi kaw hpyi nna, shi gaw nang hpe hkrung ai ntsin jaw na nit dai, ngu nna Yesu htan wu ai. Dai numsha mung, Madu e, Nang hka ja na rai, hpa mung nlu ndai; hka htung mung sung nga ai; dai rai nna, dai hkrung ai ntsin hpe kanang na lu la na nta? Anhte a nji nwa Yaku gaw, ndai hka htung anhte hpe jaw da mani ai rai nna, shi hkum nan hte shi a kashu kasha ni, shi a yam nga ni ndai hta na lu masai: nang gaw shi hta grau kaba nni ngu tsun wu ai.
Shaloi Yesu gaw, Ndai hka lu ai wa kadai mung, hpang bai gara na ra ai; ngai jaw ai hka lu ai wa chyawm gaw galoi mung hpang gara na nrai: dai ngai jaw ai hka gaw, htani htana asak lu na matu, dai wa hta e lwi pru ai hka hpawk tai na ra ai, ngu nna Yesu htang wu ai. Shaloi dai numsha gaw, Ngai galoi mung hpang gara bai nhkrum na hte, nang de mung hka nsan ja ra u ga, hka dai ngai hpe jaw rit law. Nang gaw myihtoi rai nga ndai hpe ngai dum se ai: anhte a ji wa ni gaw ndai bum ntsa e nawku masai; nanhte yuda masha ni chyawm gaw, Yerusalem mare e chyu sha Karai Kasang hpe nawku mai ai, nga nna tsun myit dai, ngu wu ai.
Yesu gaw, Numsha e, nye a ga hpe kam sham u: ndai bum e mung nrai; Yeresalem mare e mung nrai, Wa hpe nawku na aten du na ra ai. Nanhte Samari masha ni gaw tinang nchye na ai hpe nawku myit dai; anhte chyawm gaw tinang chye ai hpe nawku ga ai: kaning rai nme law, hkye hkrang la ai lam Yuda amyu hta na pru ra ai. Rai timung, dingman ai hku nawku ai ni gaw, wenyi hta mung, teng man ai hta mung, Wa hpe nawku na aten du wa ra ai rai nna, ya e pyi rai nga ai: Wa gaw shing rai nawku ai ni hpe tam nga ai. Karai Kasang gaw, wenyi rai nga ai: shi hpe nawku ai ni gaw wenyi hta mung, tengman ai hta mung, nawku lu na rai nga ai, ngu nna shi hpe tsun wu ai.
Dai Numsha gaw, Hkristu ngu ai Karai Kasang san da ai wa du na ra ai hpe ngai chye nngai; dai wa du jang, shi anhte hpe lam magup tsun madun na ra ai, ngu wu ai. Shaloi Yesu gaw, Nang hte ga tsun nga ai, ngai gaw, dai wa nan rai nga ai, ngu nna shi hpe tsun wu ai.
Dai rai nna dai numsha gaw, shi a ntsin di bu tawn kau da nna mare de bai wa nhtawm, mare masha ni hpe, Ngai galaw ai lam yawng ngai hpe tsun dan ya ai wa hpe sa yu marit; dai wa gaw Hkristu rai na kun, ngu nna wa tsun mu ai. Dai mare na Samari masha law law wa, dai numsha sakse hkam ya ai ga a majaw, Yesu hpe kam sham ma ai. Dai rai nna Samari masha ni Yesu hpang de du jang, shanhte hte nga nga na hpyi ma ai majaw, dai yang e lahkawng ya shi hkring nga ai. Yesu nan tsun ai ga a majaw, kam sham ai ni grau law jat wa ma ai. Dai ni gaw dai numsha hpe, ya gaw na a ga majaw chyu sha anhte kam sham ai nrai saga ai: anhte nan na lu nna, ndai wa gaw, mungkan ga a Hkye Hkrang la ai Madu teng teng rai nga ai hpe anhte chye saga ai, ngu mu ai.
Ya hti ai gaw, Madu a Kabu Gara shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn